INDOKOLÁS

1. A JAVASLAT HÁTTERE

Az 57/2011/EU tanácsi rendelet[1] 2011-re nem határozott meg teljes kifogható mennyiséget (TAC) a Vizcayai-öböl szardellaállományára vonatkozóan, mivel a szóban forgó TAC-értéket a 2010–2011-es halászati idényre vonatkozó, a Vizcayai-öbölben élő szardella tekintetében alkalmazandó halászati lehetőségek meghatározásáról szóló 685/2010/EU tanácsi rendelet [2] állapítja meg.

2. A JAVASLAT JOGI ELEMEI

Figyelemmel a közös halászati politikának a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletben rögzített célkitűzéseire, a halászati lehetőségeket a rendelkezésre álló tudományos szakvélemények alapján, a biológiai és a társadalmi-gazdasági vonatkozások figyelembevételével, valamint a halászati ágazatokkal szembeni méltányos bánásmód biztosításával kell megállapítani.

A Vizcayai-öböl szardellaállományáról vonatkozásában a Halászati Tudományos, Műszaki és Gazdasági Bizottság (HTMGB) 2011. július 15-én kibocsátott szakvéleménye a 2011. július 1. és 2012. június 30. közötti halászati idényre vonatkozik.

A Tanács az 53/2010/EK tanácsi rendelet útján megállapította az említett állományt kiaknázó halászatra a 2010. július 1. és 2011. június 31. közötti időszakban alkalmazandó teljes kifogható mennyiséget. Az elkövetkező 12 hónapra vonatkozóan meg kell határozni a teljes kifogható mennyiséget és annak érintett tagállamok közötti elosztását.

A HTMGB szakvéleményében szereplő becslés szerint az állomány biomasszája körülbelül 98 450 tonna. Tekintettel a Vizcayai-öbölben élő szardellaállomány kezelésére és halászatára vonatkozó hosszú távú terv létrehozásáról szóló rendeletre vonatkozó, 2009. július 29-i bizottsági javaslatra[3], valamint figyelemmel arra, hogy a javaslat alapjául szolgáló hatásvizsgálat az említett állományra vonatkozó halászati lehetőségekről szóló döntések legutóbbi hatásvizsgálata, a szóban forgó állományra vonatkozó TAC-értéket indokolt a javaslatban előterjesztett lehalászási szabállyal összhangban megállapítani. A 2011. július 1. és 2012. június 30. közötti halászati idényre vonatkozó teljes kifogható mennyiséget ezért 29 700 tonnában kell meghatározni.

A Bizottság felkéri a Tanácsot, hogy a lehető legrövidebb időn belül fogadja el ezt a javaslatot annak érdekében, hogy a halászok megtervezhessék az új halászati idényre vonatkozó tevékenységüket.

2011/0186 (NLE)

Javaslat

A TANÁCS RENDELETE

a Vizcayai-öbölben élő szardellára vonatkozó halászati lehetőségeknek a 2011–2012-es halászati idény tekintetében történő meghatározásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (3) bekezdésére,

tekintettel az Európai Bizottság javaslatára,

mivel:

1. A Tanács feladata, hogy halászati tevékenységenként vagy tevékenységcsoportonként meghatározza a teljes kifogható mennyiségeket (TAC). A halászati lehetőségeket oly módon kell elosztani a tagállamok között, amely minden tagállamnak viszonylag stabil halászati tevékenységet biztosít valamennyi állomány és állománycsoport tekintetében, és kellően figyelembe veszi a közös halászati politikának a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletben[4] meghatározott célkitűzéseit.

2. A megfelelő állománygazdálkodás és az egyszerűsítés céljából a Vizcayai-öböl (ICES VIII alterület) szardellaállománya tekintetében helyénvaló meghatározni – a naptári évvel egybeeső gazdálkodási időszak helyett – a július 1-jétől a következő év június 30-ig tartó éves gazdálkodási idényben alkalmazandó teljes kifogható mennyiséget és tagállami kvótákat.

3. Ennek megfelelően az 57/2011/EU tanácsi rendelet[5] a Vizcayai-öböl szardellaállománya kivételével 2011-re meghatározta az egyes halállományokra vonatkozó halászati lehetőségeket.

4. A 2011–2012-es halászati idényben a Vizcayai-öböl szardellaállományára vonatkozó teljes kifogható mennyiséget a rendelkezésre álló tudományos szakvélemények alapján, a biológiai és a társadalmi-gazdasági vonatkozások figyelembevételével, valamint a halászati ágazatokkal szembeni méltányos bánásmód biztosításával kell megállapítani.

5. A halászati idény és a Vizcayai-öböl szardellaállománya tekintetében alkalmazandó halászati lehetőségek meghatározására vonatkozó lehalászás-ellenőrzési szabály megállapítását magában foglaló többéves terv elkészítésének érdekében a Bizottság 2009. július 29-én rendeletjavaslatot terjesztett elő a Vizcayai-öbölben élő szardellaállomány kezelésére és halászatára vonatkozó hosszú távú terv létrehozásáról. Tekintettel az említett bizottsági javaslatra és figyelemmel arra, hogy a javaslat alapjául szolgáló hatásvizsgálat a Vizcayai-öböl szardellaállományára vonatkozó halászati lehetőségekről szóló döntések legutóbbi hatásvizsgálata, a szardellaállományra vonatkozó teljes kifogható mennyiséget indokolt mindezekkel összhangban megállapítani. A Halászati Tudományos, Műszaki és Gazdasági Bizottság által 2011. július 15-én kibocsátott szakvéleményben szereplő becslés szerint az állomány biomasszája körülbelül 98 450 tonna. A 2011. július 1. és 2012. június 30. közötti halászati idényre vonatkozó TAC-értéket ezért indokolt 29 700 tonnában meghatározni.

6. Figyelemmel a szardellahalászati lehetőségek alkalmazási körére és időbeli korlátaira, a szóban forgó halászati lehetőségeket célszerű külön rendelettel meghatározni. Mindazonáltal indokolt előírni, hogy a szardellahalászatra továbbra is az 57/2011/EU rendelet kvótafelhasználási feltételekre vonatkozó általános rendelkezései legyenek irányadók.

7. A teljes kifogható mennyiség és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendelet[6] 2. cikkével összhangban meg kell határozni, hogy a hivatkozott rendeletben foglalt intézkedések milyen mértékben vonatkozzanak a Vizcayai-öböl szardellaállományára.

8. A 2011–2012-es halászati idény kezdetére való tekintettel és a fogások éves bejelentése céljából indokolt előírni, hogy ez a rendelet azonnal hatályba lépjen és 2010. július 1-jétől legyen alkalmazandó,

ELFOGADTA EZT A RENDELETET:

1. cikk

A szardellára vonatkozó halászati lehetőségek a Vizcayai-öbölben

(1) A 218/2009/EK rendeletben meghatározott ICES VIII alterület szardellaállományára vonatkozó teljes kifogható mennyiség (TAC) és annak tagállamok közötti elosztása a 2011. július 1. és 2012. június 30. közötti halászati idényre a következőképpen alakul (élőtömegtonnában):

Faj: | Szardella Engraulis encrasicolus | ICES-övezet: | VIII (ANE/08.) |

Spanyolország | 26 730 | Analitikai TAC |

Franciaország | 2 970 |

EU | 29 700 |

TAC | 29 700 |

(2) Az (1) bekezdésben rögzített halászati lehetőségek elosztására és azok felhasználására az 57/2011/EU rendelet 9., 12. és 14. cikkében előírt feltételek vonatkoznak.

(3) A 847/96/EK rendelet alkalmazásában az (1) bekezdésben említett állomány az analitikai TAC alá tartozik. A hivatkozott rendelet 3. cikkének (2) és (3) bekezdése, valamint 4. cikke alkalmazandó.

2. cikk

Hatálybalépés

Ez a rendelet az Európai Unió Hivatalos Lapjában való kihirdetését követő napon lép hatályba.

Ezt a rendeletet 2011. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] HL L 24., 2011.1.27., 1–125. o.

[2] HL L 199., 2010.7.31., 1–3. o.

[3] COM(2009)399 végleges.

[4] HL L 358., 2002.12.31., 59. o.

[5] HL L 24., 2011.1.27., 1–125. o.

[6] HL L 115., 1996.5.9., 3. o.